རིག་སྨོན་ཆུའི་བྱུང་བའི་ཆ་ནས།ས་གཤིས་རིག་པ་ལྟར་ན།ལོ་ངོ་དུང་ཕྱུར་དུ་མའི་སྔ་རོལ་ཏུ་རིག་སྨོན་ཆུ་ནི་ཤར་ཕྱོགས་སུ་འབབ་པའི་ཆུ་བོ་ཞིག་ཡིན་ཏེ།བུ་ཧ་ཆུ་བོ་དང་ལྷ་ཁང་ཐང་ཆུ་བོ་གཉིས་དང་མཉམ་དུ་རྨ་ཆུའི་ནང་འབབ་པར་གྲགས་ཀྱང་།ཕྱིས་སུ་ས་རིམ་འགུལ་འགྱུར་དང་ས་ཤུན་འགྱུར་ལྡོག་གི་དབང་གིས་རི་བོ་ཉི་ཟླའི་ས་རྒྱུད་འབུར་དུ་ཐོན་པས།ཆུ་རྒྱུན་གྱི་ཁ་ཕྱོགས་ཕྱིར་ལྡོག་སྟེ་ནུབ་ཕྱོགས་སུ་མཚོ་སྔོན་པོའི་ཆུ་ལག་མཚོའི་རྣ་ལུང་ཞེས་པར་འབབ་པའི་མངའ་ཁོངས་ནང་གི་གྱེན་བཞུར་ཆུ་བོ་ཞིག་ཏུ་གྱུར་ཚུལ་སོགས།རང་བྱུང་ས་ངོས་ཀྱི་ཆགས་རིམ་དང་ཆོས་ཉིད་ལ་ཅུང་ཟད་མཐུན་པའི་ཚན་རིག་རང་བཞིན་གྱི་སྒྲུབ་བྱེད་དུ་ལྟ་བའི་བརྗོད་སྟངས་ཀྱང་མཆིས།ཡང་རྒྱ་བོད་མི་རིགས་གཉིས་ཀྱི་ལོ་རྒྱུས་འཕེལ་རིམ་ངོས་ནས་བཤད་ན།སྔར་རྒྱའི་ཐང་ཐའེ་ཙུང་གི་སྲས་མོ་ཝུན་ཤིང་ཀོང་ཇོ་ཆོས་རྒྱལ་སྲོང་བཙན་སྒམ་པོའི་ཁབ་ཏུ་རི་བོ་ཉི་ཟླ་བརྒྱུད་ནས་ཕེབས་སྐབས།ཡུལ་དེ་ནས་ཕྱིར་ཡབ་ཡུམ་གཉིས་དང་རང་ཡུལ་ཞི་ཨན་ལ་སེམས་འཕྲེང་ནས་སྤྱན་ཆབ་བསིལ་བཞིན་ནུབ་བོད་ཡུལ་དུ་བསྐྱོད་པས་བཙུན་མོའི་སྤྱན་ཆབ་དང་བསྡེབས་ནས་ནུབ་ཏུ་འབབ་འགོ་བརྩམས་པའི་ངག་སྒྲོས་བྱུང་བ་སོགས།གང་ལྟར།འབབ་རྒྱུད་མངའ་ཁོངས་ཀྱི་ཕུན་སུམ་ཚོགས་པའི་གནའ་བོའི་ཤུལ་བཞག་རིག་གནས་དང་།འབྱམས་ཀླས་པའི་རང་བྱུང་གི་འབྲོག་ས།ཐུན་མོང་མ་ཡིན་པའི་མི་རིགས་ཀྱི་ཡུལ་སྲོལ་གོམས་གཤིས།དུས་ཡུན་རིང་པོའི་ལོ་རྒྱུས་ཀྱི་འཕེལ་རིམ་དང་ཡུལ་དེའི་བརྗིད་ཆགས་པའི་ཕྱི་ནང་གསང་གསུམ་གྱི་ཡོན་ཏན་དུ་མ་སོགས་ཀྱི་དབང་གིས།ཤིན་ཏུ་ངོ་མཚར་ཆེ་ཞིང་རྨི་ལམ་གྱི་འཁྲུལ་སྣང་ལྟ་བུའི་ཉམས་འགྱུར་གྱིས་ཁེངས་པའི་དུས་ཡུན་རིང་པོའི་ཡིད་དབང་འཕྲོག་པའི་ལྷ་སྒྲུང་གི་ངག་རྒྱུན་ཅི་རིགས་ཀྱང་མཆིས།